
Uznesenie Okresný súd Banská Bystrica, pracovisko Brezno v právnej veci žalobcov 1/ A. B., nar. XX. XX. XXXX, trvale bytom C., D. XX/XX a 2/ E. B., nar. XX.XX. XXXX, trvale bytom C., D. XX/XX, proti žalovaným 1/ Okresnému súdu Banská Bystrica, Banská Bystrica, Skuteckého 1619/28, IČO 00 165 735, 2/ Úradu práce, sociálnych vecí a rodiny Brezno, Brezno, Rázusova 40, IČO 37 949 594, 3/ Návratu o.z., Bratislava, Pluhová 911/1, IČO 31 746 209 a 4/ Rímskokatolíckej cirkvi v Slovenskej republike, Bratislava, Kapitulská 318/11, IČO 51 326 990, o neúplnom a nezrozumiteľnom podaní vo veci samej (o žalobe pre neustále porušovanie našich práv), takto rozhodol: Súd podanie žalobcov postúpené Okresnému súdu Banská Bystrica, pracovisko Brezno dňa 05.06.2025, označené ako ,,Žaloba pre neustále porušovanie našich práv" o d m i e t a. odôvodnenie:
1. Dňa 05.06.2025 bolo Okresnému súdu Banská Bystrica, pracovisko Brezno postúpené podanie žalobcov označené ako ,, Žaloba pre neustále porušovanie našich práv". Podanie bolo zapísané k sp. zn. 2C/25/2025. 2. Súd preskúmal podanie žalobcov a zistil, že toto podanie neobsahuje náležitosti riadnej žaloby v zmysle § 127 a § 132 CSP, keď je neúplné a nezrozumiteľné, pričom neobsahuje odôvodnenie žaloby uvedením ďalších rozhodujúcich skutočností, všetky listinné dôkazy a úplný a presný žalobný návrh. Súd na základe takéhoto podania nemôže konať. V nadväznosti na uvedené súd za účelom doplnenia a opravy podania vo veci samej žalobcov vyzval uznesením č.k. 2C/25/2025-27 zo dňa 18.09.2025 v zmysle § 129 ods. 1 CSP, aby svoje neúplné podanie opravili a doplnili v lehote 15 dní odo dňa doručenia uznesenia s tým, že ich aj poučil v zmysle 129 ods. 3 CSP. 3. Uznesenie, ktorým súd žalobcov vyzval na opravu a doplnenie, bolo žalobcovi 1/ doručené dňa 19.09.2025 (viď. doručenka na č.l. 32 spisu) a žalobcovi 2/ dňa 26.09.2025 (viď. doručenka na č.l. 33 spisu). 4. Podľa § 129 ods. 1 CSP, ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. 5. Podľa § 129 ods. 2 CSP, v uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 6. Podľa § 129 ods. 3 CSP, ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať.
7. Vzhľadom na to, že žalobcovia svoje podanie postúpené tunajšiemu súdu dňa 05.06.2025, ktoré mohlo byť podľa svojho obsahu žalobou, riadne nedoplnili a neopravili v rozsahu uvedenom v uznesení tunajšieho súdu č.k. 2C/25/2025-27 zo dňa 18.09.2025, pričom pre uvedené nedostatky (najmä nedostatočné odôvodnenie žaloby a nepresný žalobný návrh) nemožno v konaní ďalej pokračovať, súd s poukazom na citované zákonné ustanovenie podanie žalobcov odmietol. 8. Súd opätovne žalobcov poučuje, že v prípade problémov so spísaním riadnej žaloby sa môže obrátiť na advokáta, prípadne môže vyhľadať bezplatnú právnu pomoc v Centre právnej pomoci. V obvode Okresného súdu Banská Bystrica, pracovisko Brezno pôsobí Centrum právnej pomoci, so sídlom na adrese: Námestie generála Štefánika 2, 977 01 Brezno (e-mail: info@centrumpravnejpomoci.sk, internet: http://www.centrumpravnejpomoci.sk/). Poučenie: Proti tomuto rozhodnutiu možno podať o d v o l a n i e v lehote 15 dní odo dňa jeho doručenia, písomne v jednom vyhotovení, na Okresný súd Banská Bystrica, pracovisko Brezno (§ 357 písm. b) a § 362 ods. 1 CSP). V odvolaní sa popri všeobecných náležitostiach podania (§ 127 ods. 1 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§ 363 CSP). Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

